Objava zahtevka v skladu s členom 50(2), točka (a), Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2023/C 41/12)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek.

ENOTNI DOKUMENT

„NUECES DE NERPIO“

EU št.: PDO-ES-02786 – 16. 7. 2021

ZOP (X) ZGO ( )

1. Ime

„Nueces de Nerpio“

2. Država članica ali tretja država

Španija

3. Opis kmetijskega proizvoda ali živila

3.1. Vrsta proizvoda

Skupina 1.6 – sadje, zelenjava in žita, sveži ali predelani

3.2. Opis proizvoda, za katerega se uporablja ime iz točke 1

Suhi orehi, ki se prodajajo kot celi v luščini, kot cela jedrca, polovice jedrc ali mleti, iz zdravega ploda, s katerega je odstranjena zunanja lupina, pridelanega iz sorte lokalnega oreha, avtohtonega na območju Nerpia, in iz drugih sort (kultivarjev), prilagojenih na območje proizvodnje, ki so vse vrste Juglans regia L.

Dovoljene sorte:

Glavna sorta: lokalna sorta, „avtohtoni nerpijski oreh“, je rezultat selekcije semen proizvajalcev z območja Nerpia od 16. stoletja. Tako je nastal necepljeni ekotip oreha, ki je popolno prilagojen na dolino reke Taibilla. Nasadi večstoletnih avtohtonih orehov tvorijo edinstveno krajinsko in rastlinsko gensko dediščino na območju Nerpia. Delež tega ekotipa na območju proizvodnje znaša vsaj 80 % vseh dreves te vrste.

Sekundarne sorte (kultivarji): franquette, chandler, pedro in fernor, sorte, ki se na območju Nerpia gojijo od 90. let 20. stoletja, prilagojene lokalnim razmeram. Te sekundarne sorte morajo biti cepljene na necepljena debla lokalne sorte, „avtohtoni nerpijski oreh“. Ta razmnoževalni material sekundarnim sortam zagotavlja večjo bujnost, prilagoditev na apnenčasta tla ter odpornost proti boleznim tal in zadušitvi korenin. Ti dejavniki pomagajo sekundarnim sortam, da se aklimatizirajo na območje proizvodnje.

Lastnosti jedrca ali semena:

— membrana okrog jedrca ali semena je nekoliko temnejša: od bež do bronaste in kostanjeve barve. To je povezano z njeno visoko koncentracijo taninov in posledično z večjimi antioksidativnimi in organoleptičnimi lastnostmi;

— ima visoko kemijsko stabilnost, zaradi česar je odporen proti žarkosti (rok uporabnosti je pri tradicionalnih pogojih skladiščenja, določenih za ZOP, daljši od enega leta);

— rahlo grenak okus in trpek priokus zaradi visokih ravni taninov;

— visoke ravni naravnih antioksidantov, predvsem taninov, ki nastanejo iz galne in elagične kisline. Z uporabo metode ocenjevanja zmogljivosti za delovanje proti radikalu DPPH, izražene kot Troloxu enakovredna antioksidativnost (TEAC), je bilo ugotovljeno antioksidativno delovanje orehov Nerpio ≥ 110 μmol trolox/g orehov (± 10 %). To je precej več kot pri drugih orehih na trgu.

Vrste proizvodov

Orehi se lahko prodajajo kot:

— „celi“ v luščini,

— „cela jedrca“ ali semena,

— „polovice“ ali polovice jedrc,

— „mleti“ ali mleta jedrca.

„Celi“ orehi in „cela jedrca“ morajo izpolnjevati minimalne zahteve glede kakovosti za razreda „ekstra“ in „razred I“, kot sta opredeljena v mednarodnih standardih v zvezi s trženjem orehov v luščini (standard UNECE DDP-01) in trženjem orehovih jedrc (standard UNECE DDP-02).

Najmanjša velikost „celih“ orehov je 28 mm. „Cela jedrca“ morajo biti večja od mrežnega očesa velikosti 8 mm.

Vsebnost vlage v „celih“ orehih vseh razredov in oblik mora biti ob pakiranju manjša od 7 %. Najvišja vsebnost vlage za „cela jedrca“, „polovice“ in „mlete“ orehe je 5 %.

3.3. Krma (samo za proizvode živalskega izvora) in surovine (samo za predelane proizvode)

—

3.4. Posebne faze proizvodnje, ki jih je treba izvajati na opredeljenem geografskem območju

Pridelava, obiranje, sušenje in priprava ploda morajo potekati na območju proizvodnje.

3.5. Posebna pravila za rezanje, ribanje, pakiranje itn. proizvoda, za katerega se uporablja registrirano ime

Velikost jedrc orehov, ki se prodajajo kot „polovice“, je od 3 mm do 8 mm. Neustrezna odstopanja od teže za orehe, večja od 10 %, niso dovoljena. Za „mlete“ orehe ni omejitve velikosti, razen največ 3 mm. Največje dovoljeno odstopanje od teže je 10 %.

Največje dovoljeno pakiranje „celih“ orehov je 25 kg. Največje dovoljeno pakiranje za „cela jedrca“, „polovice“ in „mlete“ orehe je 15 kg.

Skladiščenje, razvrščanje in pakiranje morajo potekati na istem mestu, vedno na območju proizvodnje. Prepakiranje je prepovedano. Razlogi za pakiranje na kraju izvora temeljijo na zagotavljanju naravnih okoljskih razmer, v katerih se orehi „Nueces de Nerpio“ obdelujejo in ohranjajo. Prepih ni dovoljen, vlaga ne sme biti višja od 75 %, temperatura pa ne višja od 20 °C. Te razmere so zagotovljene na območju Nerpia ter so ključne za ohranjanje visoke vsebnosti taninov, značilne za orehe, pa tudi za upočasnitev nastajanja žarkosti.

3.6. Posebna pravila za označevanje proizvoda, za katerega se uporablja registrirano ime

Označba porekla „Nueces de Nerpio“ in/ali logotip ZOP „Nueces de Nerpio“ morata biti zelo jasno navedena na etiketah in komercialni embalaži, ki se uporabljajo za te orehe.

Embalaža, v kateri se orehi odpremijo za prodajo, mora biti opremljena z oštevilčenimi oznakami, ki jih ni mogoče ponovno uporabiti.

Orehi se lahko dajejo na trg le z oznako registriranih obratov za obdelavo in pakiranje, ki spadajo na območje proizvodnje.

V okviru neobveznega označevanja se za orehe z dreves, starejših od 100 let, uporablja označba „De nogales centenarios“ (Pridelano s 100 let starih orehov). Poleg tega se pri orehih z dreves z uradnega seznama za varstvo okolja, bodisi na nacionalni ravni bodisi na ravni EU, ob označbi „De nogales singulares“ (Pridelano z imenitnih orehov) zapiše ime drevesa s seznama.

Ob dajanju proizvoda na trg se uporabijo opisniki za različne oblike: „celi“, „cela jedra“, „polovice“ ali „mleti“.

4. Jedrnata opredelitev geografskega območja

Tradicionalno območje za proizvodnjo, obdelavo in pakiranje orehov „Nueces de Nerpio“ zajema naravno geografsko območje okrog prispevnega območja reke Taibilla in njenih pritokov, razmejeno na najnižji nadmorski višini 900 m, in obsega naslednja ozemlja.

V avtonomni skupnosti Kastilja – Manča:

vse katastrske poligone in/ali parcele v občini Nerpio nad 900 m nadmorske višine;

vse katastrske poligone in/ali parcele v občinah Yeste in Letur, ki ležijo nad 900 m nadmorske višine in spadajo na prispevno območje reke Taibilla.

V avtonomni skupnosti Murcia:

vse katastrske poligone in/ali parcele v občini Moratalla, ki ležijo nad 900 m nadmorske višine in spadajo na prispevno območje reke Taibilla.

5. Povezava z geografskim območjem

Označba ZOP „Nueces de Nerpio“ temelji na posebnih lastnostih surovine, ki so prek naravnih in človeških dejavnikov tesno povezane z geografskim poreklom.

Posebnosti geografskega območja

Območje proizvodnje, povodje reke Taibilla, leži v južnem delu gorovja Sierra de Segura, geološkega presečišča regij Prebética in Subbética v jugovzhodni Španiji. Okolica je gorata, tvorijo pa jo apnenčasta in dolomitska gorovja, ki segajo do nadmorske višine približno 2000 m. Območje proizvodnje orehov „Nueces de Nerpio“ leži na sredini, tvori pa ga sistem majhnih medgorskih dolin na nadmorski višini nad 900 m. Skozi območje teče reka Taibilla, glavni pritok reke Segura. To sredogorsko območje iz apnenčastih in dolomitskih kamnin tvori značilno kmetijsko-gozdarsko okolje, v katerem je avtohtoni nerpijski oreh našel svojo naravno ekološko nišo in je zaradi zaporedne selekcije kmetov na območju Nerpia od 16. stoletja popolnoma prilagojen. Območje ima veliko okoljsko vrednost in spada v omrežje Natura 2000.

Podnebje je značilno za sredogorsko območje. Na splošno ga lahko opredelimo kot toplo celinsko/sredozemsko, tipa Csb po Köppnovem sistemu podnebne klasifikacije. Povprečne temperature so med 10 oC in 15 oC (iz obdobja 1981–2010). Prisotna so velika sezonska temperaturna nihanja, z absolutno najvišjo temperaturo 45,7 oC in absolutno najnižjo –15,7 oC, pa tudi dnevna nihanja, do 22 oC spomladi in jeseni. Ta nihanja spodbujajo temperaturne inverzije v dolini reke Taibilla in tako nastajajo posebne razmere za pridelavo pridelkov. Poleg tega je količina padavin zmerna, med 400 in 600 mm, in se občutno zmanjšuje proti vzhodu, kar je posledica dezertifikacije jugovzhodne Španije. Evapotranspiracija je visoka, med 600 in 800 mm, odvisno od nadmorske višine.

Vlažnost okolja je nizka, z letnim povprečjem 65 %. Na splošno so orehi zaradi lege v medgorskih dolinah dobro zaščiteni pred vetrovi.

Tla, v katerih rastejo orehi, so apnenčasto-lapornata in dolomitna, nastala pa so na rečnih nanosih iz obdobja kvartara in terasah v porečju reke Taibilla. Tekstura tal je različna, vendar je večinoma ilovnata in glinasto-ilovnata. Vrednost pH je zelo visoka, med 8,0 in 8,5, kar je posledica zelo visokih ravni kalcijevega karbonata, ki znašajo do 50 %. Ravni organske snovi v teh tleh so zelo visoke, saj znašajo več kot 2 %, v nekaterih primerih pa v tleh do globine 20 cm dosežejo celo 4 %. To so zelo rodovitna in uravnotežena tla za orehe.

Kakovost vode v prispevnem območju doline reke Taibilla je dobra, C2S1 do C3-S1, po klasifikaciji Univerze v Kaliforniji v Riversidu. Voda je karbonizirana in alkalna ter ima zaradi narave kamninske podlage vrednost pH od 7,9 do 8,4.

Pokrajino na območju Nerpia in doline reke Taibilla že od nekdaj oblikuje gojenje orehov. Več sto let stare terase arabskega izvora iz 12. in 13. stoletja so pomembna značilnost, ki omogoča poplavno namakanje na tako strmem terenu. Gosta mreža starodavnih jarkov prepreda ozemlje in usmerja vodo iz reke Taibilla in njenih pritokov ter posameznih izvirov. Terase so razporejene ob starodavnih kamnitih zidovih, ki podpirajo pobočja in starodavne namakalne kanale acequias. Ta tradicionalni postopek gojenja in prisotnost starih orehov sta temeljna elementa pokrajine in dediščine pridelave na območju Nerpia in doline Taibilla ter tvorita ekološko okolje za gojenje avtohtonega oreha, ki je edinstven v Španiji. To je starodavno okolje, oblikovano v terase.

Značilne lastnosti

Jedro ali seme nerpijskega oreha ima visoko vsebnost tanina, ki nastaja predvsem iz galne in elagične kisline ter daje proizvodu posebne lastnosti. Kar zadeva žarkost, je zelo stabilen in ima rok uporabnosti več kot eno leto. Ima rahlo grenak okus s trpkim priokusom. Kožica je nekoliko temnejše barve: od bež do bronaste in kostanjeve barve. Visoka vsebnost taninov pomeni, da ima visoko Troloxu enakovredno antioksidativnost (TEAC ≥ 110 ± 10 % μmol Trolox/g orehov). V znanstveni publikaciji Inštituta za maščobe in olja v Sevilli (CSIC) (Visoki svet za znanstvene raziskave) so dokazane boljše antioksidativne lastnosti nerpijskih orehov v primerjavi z drugimi komercialnimi sortami: „Hranilna sestava in antioksidativno delovanje različnih sort orehov (Junglans regia L.) iz Nerpia (Španija) v primerjavi s komercialnimi sortami (I. Viera-Alcaide in drugi. Grasas y Aceites 70 (3), julij–september 2019)“.

Vzročna povezava med geografskim območjem in kakovostjo ali značilnostmi proizvoda (pri ZOP) oziroma določeno kakovostjo, slovesom ali drugimi značilnostmi proizvoda (pri ZGO)

Nerpijski oreh ima nekatere edinstvene fizikalne, kemijske in organoleptične lastnosti. Velja za ekotip, ki izvira z območja Nerpia in ima posebne lastnosti, ki jih je zunaj območja proizvodnje težko poustvariti.

Lastnosti, po katerih se nerpijski oreh razlikuje od drugih orehov, so temna kožica jedrca, dolg rok uporabnosti ter odpornost proti žarkosti, rahlo grenak okus in trpek priokus. Te lastnosti so povezane z njihovo visoko vsebnostjo taninov ter visoko antioksidativnostjo (TEAC ≥ 110 μmol Trolox/g orehov), ki je precej višja kot pri drugih orehih na trgu. Te lastnosti so tudi neposredno povezane z naravnimi in človeškimi dejavniki: izbor rastlinskega materiala, posebne kmetijske in podnebne razmere za pridelavo ter naravno sušenje in skladiščenje orehov.

(1) Izbor sort avtohtonih orehov

Dejavnost selekcije orehov na območju Nerpia sega v 16. stoletje, kar potrjuje „Plantón del Covacho“, starodavni oreh na območju Nerpia, star približno 600 let. Za avtohtone sorte nerpijskega oreha sta značilna temnejša obarvanost in intenzivnejši okus kot pri komercialnih orehih. To je posledica neposrednega vpliva pridelovalcev orehov z območja Nerpia, ki so skozi stoletja izbirali orehe, ki so okusnejši, rahlo grenki in trpki ter temnejši.

(2) Posebne kmetijske in podnebne razmere za pridelavo

Talne razmere: avtohtone sorte nerpijskega oreha so popolnoma prilagojene na visoko vsebnost apnenca v tleh v dolini reke Taibilla, ki imajo vrednost pH med 8 in 8,5 ter vsebnost kalcijevega karbonata, višjo od 50 %. Te apnenčaste razmere preprečujejo absorpcijo fosforja iz tal. Posledično v orehih primanjkuje tega minerala, zaradi česar se listje in plodovi obarvajo bolj vijolično, kar je povezano z višjimi ravnmi antocianinov in drugih fenolnih spojin, kot so flavonoli, flavonoidi in tanini.

Podnebne razmere: sredozemske razmere na območju Nerpia so značilne za jugovzhodni Iberski polotok, z močno osončenostjo, visokimi temperaturami, malo padavinami in visoko potencialno evapotranspiracijo, do 800 mm. Take razmere pri orehih poleti povzročijo vodni stres, kar sproži sintezo taninov iz galne in elagične kisline. Posledično kožica jedrca potemni. Velika dnevna temperaturna nihanja v dolini reke Taibilla, večja od 22 oC, ki jih pospešujejo temperaturne inverzije v dolini, prispevajo k povečanju taninov v orehih v končni fazi zorenja.

(3) Posebni pogoji pri naravnem sušenju in skladiščenju orehov na območju Nerpia

Hladno in suho jesensko ter zimsko podnebje pospešujeta proces dehidracije (sušenja) orehov. Med drugimi dejavniki so obiranje ob optimalni zrelosti, tradicionalne naravne sušilnice ter dobri pogoji skladiščenja pri zmernih in stalnih temperaturah pod 20 oC in nizki vlažnosti, ki znaša manj kot 75 %. Preden se orehi dajo na trg, ti dejavniki zagotavljajo najboljše pogoje za skladiščenje orehov in ohranjanje njihovih antioksidantov (taninov) ter tako upočasnijo nastajanje žarkosti. Postopki, ki vključujejo pranje in/ali umetno sušenje, niso skladni z orehi z ZOP „Nueces de Nerpio“.

Sklic na objavo specifikacije proizvoda

https://www.mapa.gob.es/es/alimentacion/temas/calidad-diferenciada/dop-igp/htm/DOP_Nueces_de_Nerpio_SolicitudRegistro%20.aspx

(1) UL L 343, 14.12.2012, str. 1.